joelniklaus/EU_Wikipedias huggingface dataset:
Γεωγραφικό πλάτος

Το γεωγραφικό πλάτος (latitude) είναι ένα από τα δύο μεγέθη των γεωγραφικών συντεταγμένων με τα οποία προσδιορίζεται η θέση των διαφόρων τόπων και πλοίων στην επιφάνεια των ουρανίων σωμάτων, συνηθέστερα της Γης, και κατά προβολή η θέση των αεροσκαφών υπεράνω αυτής. Το γεωγραφικό πλάτος είναι στενά συνδεδεμένο με τον κύκλο που θα σχηματιζόταν αν η Γη (ή κάποιο άλλο ουράνιο σώμα) κοβόταν εγκάρσια. Ο κύκλος αυτός ονομάζεται παράλληλος. Έτσι, το γεωγραφικό πλάτος ορίζεται ως η γωνία που σχηματίζεται μεταξύ της ακτίνας της Γης που διέρχεται από τον παράλληλο και την ακτίνα που διέρχεται από τον ισημερινό. Είναι προφανές ότι η εύρεση της γωνίας αυτής και μόνο δεν επαρκεί για τον προσδιορισμό της θέσης ενός τόπου, αφού για κάθε γεωγραφικό πλάτος θα υπάρχουν δύο τοποθεσίες εκατέρωθεν του Ισημερινού, με συμμετρικές θέσεις ως προς αυτόν. Γι' αυτό, κρίνεται αναγκαία η χρήση του προσδιορισμού Β (Βόρεια) ή Ν (Νότια), ώστε να αποφεύγεται η σύγχυση. Συμβολίζεται με το γράμμα (φ), αγγλικά lat(latitude=πλάτος).

 Το γεωγραφικό πλάτος αποδίδεται σε μοίρες, πρώτα και δεύτερα της μοίρας ή και ως δεκαδικός αριθμός επί των προηγουμένων. Οι μοίρες του γεωγραφικού πλάτους αποδίδoνται πάντα με διψήφιο αριθμό από 00° - 90° Β (Βόρειο), ή 00° - 90° Ν (Νότιο) και στην αγγλική Ν (North) or S (South) αντίστοιχα. (Προσοχή στο Ν αν είναι ελληνικό ή λατινικό).
 Ιδιαίτερη προσοχή στην αναφορά γεωγραφικού στίγματος: πρώτα δίνεται το γεωγραφικό πλάτος και στη συνέχεια το "γεωγραφικό μήκος", π.χ. φ: 05° 25΄ 45΄΄ Β ή 65° 00΄ 25΄΄ Ν

Διαφορά πλάτους (Δφ) 

Διαφορά πλάτους (Δφ) - difference of latitude (D lat.) δύο τόπων: είναι τόξο μεσημβρινού που περιλαμβάνεται μεταξύ των παραλλήλων των τόπων αυτών. Ο μαθηματικός τύπος εύρεσης της διαφοράς πλάτους είναι Δφ = φ ± φ' (όπου φ,φ' τα γεωγραφικά πλάτη και + αν είναι ετερώνυμα, - αν είναι ομώνυμα) μετρούμενο σε μοίρες, πρώτα και δεύτερα. Η διαφορά πλάτους λαμβάνει ονομασία βόρεια ή νοτία ανάλογα με τη πλεύση που θα ακολουθήσει το πλοίο από το τόπο απόπλου.

Βλέπε επίσης 
 Γεωγραφικό μήκος
 Γεωγραφικό στίγμα

Παραπομπές

Πηγές 

 Εγκυκλοπαίδεια "ΔΟΜΗ" Τόμος 13 (ΙΑΠ->), σελ.385

Ναυτική γεωγραφία
Ναυσιπλοΐα
Χαρτογραφία
Γεωδαισία
Μεσημβρινός

Οι περιφέρειες των μέγιστων κύκλων που περιέχουν τον άξονα της γης (άρα και τους πόλους) καλούνται γήινοι Μεσημβρινοί (Meridians) και επομένως είναι κάθετοι στον ισημερινό.

Από κάθε σημείο της επιφάνειας της γης διέρχεται ένας και μόνο ένας γήινος μεσημβρινός, άπειροι επομένως και οι μεσημβρινοί της γης. Ο μεσημβρινός που διέρχεται από το αστεροσκοπείο του Γρήνουϊτς ονομάζεται πρώτος μεσημβρινός ή μεσημβρινός του Γκρίνουιτς.

Ο πρώτος μεσημβρινός χωρίζει τη γη σε δύο ημισφαίρια το δεξιό αυτού, με την Ασία καλούμενο Ανατολικό και το άλλο αριστερό αυτού, με τον Ατλαντικό Ωκεανό  και την Αμερική, Δυτικό ημισφαίριο.

Ο γήινος μεσημβρινός ενός τόπου χρησιμεύει για τον προσδιορισμό του καλούμενου γεωγραφικού μήκους όπου και εκφράζεται ως απόσταση σε μοίρες από τον θεωρούμενο κατά συνθήκη πρώτο μεσημβρινό. Όλα τα ουράνια σώματα Ήλιος, Σελήνη, Αστέρες, λόγω της φαινόμενης περιστροφής της ουράνιας σφαίρας, διέρχονται δύο φορές το 24ωρο από τον μεσημβρινό του τόπου, δηλαδή μία φορά πάνω από τον ορίζοντα και μία φορά κάτω απ΄ αυτόν. 
Οι διαβάσεις αυτές λέγονται μεσημβρινές ή μεσουρανήσεις. Η μεν πρώτη λέγεται άνω μεσουράνηση ή άνω διάβαση του συγκεκριμένου ουράνιου σώματος η δε δεύτερη κάτω μεσουράνηση ή κάτω διάβαση ομοίως. Ειδικότερα η άνω διάβαση του Ηλίου ονομάζεται μεσημβρία, ενώ η κάτω μεσονύκτιο. Η τελευταία λαμβάνεται ως αρχή της πολιτικής ημέρας ενώ αντίθετα η μεσουράνηση ή μεσημβρία (πάντα για τον Ήλιο) λαμβάνεται ως αρχή της αστρονομικής ημέρας.

Δείτε επίσης 
Ουράνιος μεσημβρινός
Παραμεσημβρινός

Χαρτογραφία
Γεωδαισία
Θεωρία συνωμοσίας

Με τον όρο θεωρία συνωμοσίας χαρακτηρίζεται κάθε θεωρία σύμφωνα με την οποία, κάποιο γεγονός, ή μια σειρά από γεγονότα ερμηνεύονται ως αποτέλεσμα συνωμοτικής και οργανωμένης δράσης ενός ατόμου, ή ομάδας ανθρώπων, ή μυστικών υπηρεσιών, ή πολιτικών παρατάξεων, καθώς και κυβερνήσεων.

Οι θεωρίες συνωμοσίας αποτελούν εναλλακτικές απαντήσεις σχετικά με κάποιο θέμα, αντί των επίσημων κυβερνητικών ερμηνειών, οι οποίες εκλαμβάνονται ως προσπάθεια συγκάλυψης και παραπληροφόρησης. Ο όρος χρησιμοποιείται επίσης για να χαρακτηρίσει κάθε αναπόδεικτη μέχρι σήμερα ερμηνεία για κάποια γεγονότα.

Μέρος της κοινής γνώμης, που βαίνει αυξανόμενο, τείνει να υιοθετεί συνωμοσιολογικές θεωρίες για την ερμηνεία αγνώστων και μη επαρκών επιστημονικά τεκμηριωμένων φαινομένων. Συχνό αντικείμενο θεωριών συνωμοσίας αποτελούν τα Μέσα Μαζικής Ενημέρωσης, τα οποία θεωρούνται ως τέταρτη εξουσία και μέσο προπαγάνδας.

Ιστορικά, οι θεωρίες συνωμοσίας έχουν συνδεθεί στενά με προκαταλήψεις, προπαγάνδα, κυνήγι μαγισσών, πολέμους και γενοκτονίες. Συχνά πιστεύονται έντονα από τους δράστες των τρομοκρατικών επιθέσεων και χρησιμοποιήθηκαν ως δικαιολογία από τον Τίμοθι ΜακΒέι και τον Άντερς Μπρέιβικ, καθώς και από κυβερνήσεις όπως η Ναζιστική Γερμανία, η Σοβιετική Ένωση και η Τουρκία.

Περιπτώσεις όπως η άρνηση του AIDS από την κυβέρνηση της Νότιας Αφρικής, υποκινούμενη από θεωρίες συνωμοσίας, προκάλεσε περίπου 330.000 θανάτους από AIDS, ή η άρνηση σχετικά με τα αποτελέσματα των προεδρικών εκλογών των Ηνωμένων Πολιτειών του 2020 οδήγησαν στην εισβολή στο Καπιτώλιο των Ηνωμένων Πολιτειών στις 6 Ιανουαρίου, ενώ η πίστη στις θεωρίες συνωμοσίας για τα γενετικά τροποποιημένα τρόφιμα οδήγησε την κυβέρνηση της Ζάμπια να απορρίψει την επισιτιστική βοήθεια κατά τη διάρκεια ενός λιμού, σε μια εποχή που τρία εκατομμύρια άνθρωποι στη χώρα υπέφεραν από πείνα.

Κατά τη διάρκεια της πανδημίας COVID-19 οι θεωρίες συνωμοσίας απασχόλησαν ιδιαίτερα την παγκόσμια κοινότητα και οδηγίες εκδόθηκαν για την αντιμετώπιση τους. Ειδική προσπάθεια κατέβαλαν τα μέσα κοινωνικής δικτύωσης, σε συνεργασία με άλλες εταιρείες διαδικτυακών υπηρεσιών, για να περιορίσουν τη διάδοση των θεωριών, μέσω της ανάπτυξης μοντέλων μηχανικής μάθησης.

Δείτε επίσης
Λέσχη Μπίλντερμπεργκ
Κατευθυντήριοι λίθοι της Τζώρτζια
Τριμερής Επιτροπή
Αεροψεκασμοί (θεωρία συνωμοσίας)
Ελευθεροτεκτονισμός
Πρωτόκολλα των Σοφών της Σιών
Ιλλουμινάτι

Προτεινόμενη βιβλιογραφία
Pierre Andre Taguieff, Ο μύθος των σοφών της Σιών, μτφρ. Αλέξανδρος Κιουπκιόλης, εκδ. Πόλις, Αθήνα, 2006.
Pierre Andre Taguieff, Θεωρίες συνωμοσίες, εσωτερισμός, εξτρεμισμός, μτφρ. Αναστασία Καραστάθη, εκδ. Πόλις, Αθήνα, 2010.

Παραπομπές

Εξωτερικοί σύνδεσμοι
 Daily Conspiracy Theory
 Forum
 Conspiracy Links
 The A-Z of Conspiracy Theories
 Conspiracy Messageboards

Κριτική στάση απέναντι σε θεωρίες συνωμοσίας 
 Popular Conspiracy Theories
 The economics of conspiracy theories
 Απόκρυφη συνωμοσία Illuminati 

Μυστικές οργανώσεις
Σαπφώ Νοταρά

Η Σαπφώ Νοταρά (Βήσσανη Ιωαννίνων 1907 – Αθήνα, 11 Ιουνίου 1985) ήταν Ελληνίδα ηθοποιός του κινηματογράφου και του θεάτρου.

Βιογραφία 
Το πραγματικό της επίθετο ήταν Χανδάνου. Σπούδασε στην Επαγγελματική Σχολή Θεάτρου και στη Δραματική Σχολή του Πειραϊκού Συνδέσμου. Το επώνυμο Νοταρά το πήρε από το δρόμο που βρισκόταν η δραματική σχολή στην οποία φοιτούσε.

Πρωτοεμφανίστηκε στο θέατρο και συνεργάστηκε με τους μεγαλύτερους ηθοποιούς της εποχής (Κοτοπούλη, Κατερίνα, Νέζερ, Λαμπέτη, Χορν). Εμφανίστηκε και σε πολλές κινηματογραφικές ταινίες. Αξέχαστη θα μείνει η επιβλητική της φωνή. 

Μεταξύ των ερμηνειών της περιλαμβάνεται ένα τραγούδι σε στίχους του Ζαν-Πωλ Σαρτρ και μουσική του Μάνου Χατζιδάκι, με τίτλο "Στην Οδό του Μπλαμαντώ". Κύκνειο άσμα της αποτέλεσε η συνεργασία της με τον τελευταίο,  στην "Πορνογραφία", το 1981. Πασίγνωστη έγινε και μέσα από τις ατάκες της, όπως το «Εδώ μέσα γίνονται Σόδομα και Γόμορρα» και το «Μπουρλότο».

Άφησε εποχή με τις ερμηνείες της στις ταινίες «Αχ, αυτή η γυναίκα μου», «Η χαρτοπαίχτρα», στην «Πορνογραφία» και στο «Η κυρία Κυριακή» (η τελευταία ήταν ραδιοφωνική παραγωγή του Κώστα Π. Παναγιωτόπουλου). 

Συνδεόταν με στενή φιλία με τον ζωγράφο Γιάννη Τσαρούχη και τον συγγραφέα Κώστα Ταχτσή.

Θάνατος 
Πέθανε εντελώς μόνη και αβοήθητη, σε διαμέρισμα που διέμενε επί της πλατείας Κουμουνδούρου, σημερινής πλατείας Ελευθερίας, στον αριθμό 22, το ενοίκιο του οποίου πλήρωνε κάποιος νέος επιχειρηματίας θαυμαστής της, που έμεινε όμως άγνωστος. Τη βρήκαν δύο ημέρες αργότερα μετά από αναζήτηση από παρακείμενο εστιατόριο που συνήθιζε να πηγαίνει. Η  αστυνομία διέρρηξε την πόρτα και τη βρήκε νεκρή στις 13 Ιουνίου του 1985. 

Κηδεύτηκε σε στενό κύκλο στο Νεκροταφείο του Ζωγράφου, παρουσία της Αλίκης Γεωργούλη και της Ντίνας Κώνστα. Οι μόνοι της απόγονοι ήταν ανίψια.

Φιλμογραφία

Θεατρικές παραστάσεις

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου.

Πηγές 
 https://web.archive.org/web/20090515190947/http://www.cinemainfo.gr/actors/greekactors/sapfonotara/index.html - Βιογραφικό στο cinemainfo.gr.

Παραπομπές

Εξωτερικοί σύνδεσμοι 

 
 
 Ηχητικό: η Σαπφώ Νοταρά διαβάζει το διήγημα του Αλέξανδρου Παπαδιαμάντη, ΄΄Έρωτας στα χιόνια΄΄

Ηθοποιοί-επέκταση
Έλληνες κωμικοί
Ελληνίδες ηθοποιοί κινηματογράφου
Ελληνίδες ηθοποιοί θεάτρου
Ελληνίδες ηθοποιοί ραδιοφώνου
Άλυτα προβλήματα της θεωρίας αριθμών

Τα κλασικά άλυτα προβλήματα της θεωρίας αριθμών παραδοσιακά ήταν τρία:

Η Εικασία του Γκόλντμπαχ: Κάθε άρτιος θετικός ακέραιος μεγαλύτερος του 2 μπορεί να γραφτεί ως άθροισμα δύο πρώτων αριθμών, έτσι ώστε για κάθε n ≧ 2, , όπου p, q πρώτοι αριθμοί.
Η υπόθεση του Ρήμαν: Το πραγματικό μέρος κάθε μη τετριμμένης μηδενικής ρίζας της συνάρτησης ζ του Ρήμαν είναι ½.
Το τελευταίο Θεώρημα του Φερμά: Δεν υπάρχουν θετικοί ακέραιοι x, y, και z τέτοιοι ώστε , όπου n θετικός ακέραιος μεγαλύτερος του 2.
Σημείωση: Το τελευταίο θεώρημα του Fermat αποδείχθηκε  πρόσφατα από τους μαθηματικούς Andrew Wiles και Richard Taylor στο πανεπιστήμιο Princeton.

Άλλα άλυτα προβλήματα της θεωρίας αριθμών είναι:
Υπάρχει πάντα ένας πρώτος αριθμός μεταξύ 2 διαδοχικών τελείων τετραγώνων;
Η υπόθεση των διδύμων πρώτων αριθμών.
Η απειρία των τέλειων αριθμών.
Υπάρχει περιττός τέλειος αριθμός;
Περιέχει η ακολουθία Φιμπονάτσι άπειρους πρώτους αριθμούς;
Αν × είναι πρώτος ο 2×-1 δεν θα διαιρείται από το τετράγωνο ενός πρώτου.
Υπάρχουν άπειροι πρώτοι της μορφής ν²+1;
Τα Αιγυπτιακά κλάσματα: προσδιορίστε αν κάθε κλάσμα της μορφής 4/n με n > 1 μπορεί να γραφεί ως το άθροισμα τριών θετικών ρητών αριθμών με αριθμητή  1, π.χ. 4/n = 1/i + 1/j + 1/k.

 Πηγές 
 Eric W. Weisstein, "Unsolved Problems''", MathWorld—A Wolfram Web Resource 

Θεωρία αριθμών
Podcasting

To podcasting είναι μια υπηρεσία διαθέσιμη σε χρήστες η οποία τους επιτρέπει να ακούσουν μια συζήτηση όποτε το ζητήσουν (αντίστοιχα όταν υποστηρίζεται βίντεο ονομάζεται vidcasting ή video podcasting, videocasting, και vodcasting). Ο όρος ραδιόφωνο έχει χαρακτηριστεί λανθασμένος για την περιγραφή ενός podcast καθώς τα podcast είναι ψηφιακά αρχεία και όχι ραδιοκύματα, και σε αντίθεση με το ραδιόφωνο έχουν διάρκεια στον χρόνο, και δεν απαιτούν εξοπλισμό μεγάλου κόστους. Τα podcast μπορούν να δημιουργηθούν από καθένα που διαθέτει μικρόφωνο, λογισμικό ηχογράφησης, και σύνδεση στο internet. Υπάρχουν επίσης πολλά videocast και podcast τα οποία έχουν δημιουργηθεί από οργανισμούς όπως το BBC, και την Deutsche Welle.

Αναφέρθηκε πρώτη φορά το 2004 σε ένα άρθρο του Ben Hammersley στη Guardian. Ο όρος "podcast" είναι παράγωγος του iPod (i: internet, pod: χέδρωπας, κέλυφος μπιζελιού) φορητής συσκευής μουσικής της Apple και του broadcast.. Αν και είναι σαφές και κοινώς αποδεκτό ότι ο όρος έχει να κάνει με το iPod που αποτελεί πνευματική ιδιοκτησία της Apple, για να αποφευχθούν προβλήματα πνευματικών δικαιωμάτων το podcast αποκαλείται και Personal On Demand broadCAST. 
Ο Adam Curry, ο οποίος δημιούργησε το δημοφιλές πρόγραμμα iPodder το οποίο είναι λογισμικό podcatcher, αυτοαποκαλείται «podfather» («πατέρας των podcast») και έχει γίνει γνωστός για παραποίηση άρθρων για το podcasting στην αγγλική Βικιπαίδεια, τα οποία προσπαθούσε να κάνει να υποστηρίζουν ότι αυτός ήταν ο πρώτος παραγωγός. Στην πραγματικότητα, αν και έχει βοηθήσει στην ανάπτυξη του podcasting δεν ήταν ο πρώτος podcaster.

Τρόπος μετάδοσης των podcast 

Η λειτουργία του έχει ως εξής: Ο παραγωγός ηχογραφεί τις εκπομπές του και τις ανεβάζει στο Ίντερνετ (συνήθως σε μορφή MP3 ή M4A) -- στον διαδικτυακό εξυπηρετητή του ή σε ένα διαδικτυακό αρχείο όπως το Internet Archive -- απ' όπου οι χρήστες μπορούν να το κατεβάσουν και να το ακούσουν όποτε θέλουν. Για να γίνεται αυτόματα η μετάδοση των podcast συνήθως χρησιμοποιούνται blogs (για αυτό και τα podcast ορισμένες φορές ονομάζονται «audioblogs» («ακουστικά blogs»), στα οποία υπάρχουν άρθρα με συνδέσμους με το αρχείο ήχου. Υπάρχουν podcatchers, προγράμματα δηλαδή που λαμβάνουν podcast. Αυτά χρησιμοποιούν τα RSS feeds των blogs που συνήθως χρησιμοποιούνται για podcast, και βρίσκουν το αρχείο ήχου, το οποίο κατεβάζουν αυτόματα. Οι χρήστες μπορούν επίσης να το μεταφέρουν σε ένα κινητό ή σε μια συσκευή αναπαραγωγής ήχου και να το ακούσουν οπουδήποτε και οποτεδήποτε.

Εξωτερικοί σύνδεσμοι 
 Τί είναι το PodCasting?
 Podcasting με iTunes και iPod -- Οδηγίες από την ιστοσελίδα της Apple 
 iPodder  
 Podcast.net 
 AudioFeeds.org – Οδηγίες για Podcasting
 Podcast Chapter Tool Tutorial wiki
 Startup Stories - Το πρώτο Ελληνόφωνο Podcast για επιχειρηματικότητα και Ελληνικές Startups
Empower Yourself - Ελληνόφωνο podcast για την προσωπική ανάπτυξη και την αυτοβελτίωση
Podcasting για αρχάριους

Πηγές 

Ραδιοφωνική τεχνολογία
Διαδικτυακά φαινόμενα
Ψηφιακός ήχος
Εκτόπισμα

Το Εκτόπισμα (displacement) ενός πλοίου δεν είναι τίποτε άλλο παρά το βάρος του νερού που εκτοπίζει με τον όγκο του (weight of dispacement), που ισούται αφενός μεν με αυτό τούτο το βάρος του πλοίου μετρούμενο σε τόνους (displacement tons), αφετέρου δε με τον όγκο του εκτοπιζόμενου ύδατος (volume of displacement).

Διακρίσεις 

Το εκτόπισμα διακρίνεται σε πλήρες εκτόπισμα, έμφορτο και άφορτο.
Πλήρες εκτόπισμα (full displacement): Καλείται το εκτόπισμα του πλοίου με πλήρες φορτίο και εφόδια (καύσιμα, νερά, τρόφιμα, έρμα και άλλα εφόδια).
Έμφορτο εκτόπισμα (load displacement): Καλείται το βάρος του πλοίου συν το φορτίο που φέρει.
Άφορτο εκτόπισμα (light displacement): Καλείται το βάρος μόνο του πλοίου, χωρίς φορτίο.

Εφαρμογή 

Το πόσο βάρος φορτίου μπορεί να μεταφέρει ασφαλώς ένα πλοίο, είτε είναι βαμβάκι είτε άρματα μάχης ορίζεται από τη γραμμή φόρτωσης του πλοίου. Έτσι υφίσταται άλλη μια έννοια: χωρητικότητα εκτοπίσματος. Χωρητικότητα εκτοπίσματος (dispacement tonnage) είναι το βάρος του εκτοπιζόμενου ύδατος όταν αυτό το πλοίο βυθίζεται (εκ του φορτίου) μέχρι τη γραμμή φόρτωσης. Μετρείται σε τόνους εκτοπίσματος (dispacement tons). Ένας τόνος εκτοπίσματος (dt) ισούται με 35 κυβ. πόδες εκτοπιζόμενου θαλασσινού νερού και 36 κυβ. πόδες γλυκού νερού (ποταμών, λιμνών).

Προσοχή και πάλι, δεν θα πρέπει να συγχέεται η χωρητικότητα εκτοπίσματος που είναι βάρος με τις άλλες έννοιες της χωρητικότητας που είναι όγκος.

Ο υπολογισμός στη φόρτωση είναι πολύ σημαντικός ιδιαίτερα αν το λιμάνι φόρτωσης ή εκφόρτωσης είναι ποτάμιο, για να μη θεωρηθεί το πλοίο υπέρβαρο (παράνομο).

Σημειώσεις 
 Το μέγεθος των πολεμικών πλοίων, των ρυμουλκών και των ναυαγοσωστικών εκφράζεται σε τόνους "εκτοπίσματος". Αυτό γίνεται και για τα επιβατηγά πλοία για λόγους καθαρά διαφημιστικούς. Σε αντίθεση προς τα φορτηγά πλοία που για το μέγεθός τους εκφράζεται η χωρητικότητα.

Δείτε επίσης 
 Πλοίο άνευ εκτοπίσματος

Ναυτική ορολογία
Πλοίο
Αυτοκεφαλία

Στις ιεραρχικές Χριστιανικές εκκλησίες, και κυρίως στις Ανατολικές Ορθόδοξες εκκλησίες, η αυτοκεφαλία είναι το καθεστώς μιας ιεραρχικής εκκλησίας της οποίας ο αρχιεπίσκοπος δεν υποβάλει αναφορά σε κάποιον άλλον προκαθήμενο επίσκοπο. Όταν μία Οικουμενική Σύνοδος ή ένας προκαθήμενος επίσκοπος (όπως για παράδειγμα ένας πατριάρχης ή άλλος προκαθήμενος), αποδεσμεύει μια εκκλησιαστική επαρχία από την εξουσία του και η καινούρια ανεξάρτητη εκκλησία είναι σε πλήρη κοινωνία  με την ιεραρχία στην οποία δεν ανήκει πια, τότε η Σύνοδος ή ο προκαθήμενος χορηγεί αυτοκεφαλία. 
Ενώ η Αυτοκεφαλία ταυτίζεται με την έννοια της αυτοδιοίκησης, στην πραγματικότητα σημαίνει αυτο-κέφαλη, δηλαδή ότι ηγείται του εαυτού της, ενώ Αυτόνομη κυριολεκτικά σημαίνει ότι νομοθετεί για τον εαυτό της.
Με την ευρύτερη έννοια του όρου, όλες οι τοπικές εκκλησίες μπορούν να λέγονται Χριστοκέφαλες, ακόμη κι αν αναφέρουν σε κάποια ανώτερη επίγεια εξουσία. 

Ένα ενδιάμεσο στάδιο είναι η αυτονομία. Ο ανώτερος επίσκοπος μιας αυτόνομης εκκλησίας, για παράδειγμα ο αρχιεπίσκοπος ή ο μητροπολίτης, δίνει λόγο στον Πατριάρχη της μητέρας εκκλησίας, ο οποίος επικυρώνει και την εκλογή του αλλά σε όλα τα υπόλοιπα θέματα ισχύει το αυτοδιοίκητο από την Ιεραρχία της. Παράδειγμα αποτελούν η αυτόνομη Ουκρανική Ορθόδοξη Εκκλησία (Πατριαρχείο Μόσχας), η αυτόνομη Ορθόδοξη Εκκλησία της Εσθονίας, η Ορθόδοξη Αυτόνομη Εκκλησία της Φινλανδίας και η ημιαυτόνομη Εκκλησία της Κρήτης. 

Ανατολικές Ορθόδοξες Εκκλησίες
Πρελούδιο

Το πρελούδιο είναι μουσικό κομμάτι σχεδιασμένο να παιχθεί ως εισαγωγή πριν από μια σύνθεση, συνήθως μια Φούγκα ή Σουίτα. Στην πρωταρχική του μορφή, το πρελούδιο λειτουργούσε περισσότερο ως άσκηση των μουσικών πριν την εκτέλεση του κυρίως έργου, καθώς και για το κούρδισμα και τη σταθεροποίηση των οργάνων. Για το λόγο αυτό ήταν σύνθεση ελεύθερη στη δομή και περισσότερο αυτοσχεδιαστικού χαρακτήρα. Κατά την περίοδο του ρομαντισμού, το πρελούδιο αποτελεί πολλές φορές αυτόνομο μουσικό κομμάτι, όπως για παράδειγμα σε συνθέσεις του Σοπέν ή του Φραντς Λιστ.  
Τα παλαιότερα γνωστά πρελούδια χρονολογούνται το 1448 και είναι γραμμένα για το εκκλησιαστικό όργανο ως εισαγωγή πριν την εκκλησιαστική φωνητική μουσική. 
Η ονομασία πρελούδιο χρησιμοποιείται, επίσης, για εισαγωγές Όπερας.

Παραπομπές

Μουσική μορφολογία
Αρχαιολογικό σχέδιο

Με τον όρο αρχαιολογικό σχέδιο εννοούμε το γραπτό αρχείο με το οποίο αποτυπώνονται τα χαρακτηριστικά και τα τεχνουργήματα (τέχνεργα) μιας αρχαιολογικής ανασκαφής σε οριζόντιο επίπεδο. Μπορεί να έχει τη μορφή κάτοψης ή τη μορφή προ-ανασκαφικού σχεδίου, το οποίο αποτυπώνεται πριν ανασκαφούν οποιαδήποτε χαρακτηριστικά του αρχαιολογικού πεδίου και είναι ιδιαίτερα χρήσιμο στην διαχείριση της ανασκαφής. Επίσης, η ίδια κάτοψη μπορεί να σχεδιαστεί μετά την εκτέλεση του ανασκαφικού έργου, οπότε αποτυπώνονται πλήρως οι λεπτομέρειες με σχεδιαστικές συμβάσεις, όπως οι σκιάσεις. 

Σχέδιο είναι δυνατόν να αποτυπωθεί για όλο το πεδίο, για κάποιο ιδιαίτερο σκάμμα ή για κάποια ιδιαίτερη τομή του σκάμματος. Οι συνήθεις κλίμακες αποτύπωσης είναι 1:50 ή 1:20. Τα σχέδια συνδέονται με το σύστημα ημερολογιακής καταγραφής πλαισίου με την συμπερίληψη γνωστών σημείων του τετραγωνισμένου πλέγματος ή κάναβου και σχετικών ή απόλυτων ενδείξεων ύψους (ιδιαίτερα όταν είναι γνωστό το απόλυτο ύψος μιας κορυφής ή η στάθμη της θάλασσας. Οι φωτογραφίες, συμπληρωματικές ενός καλού σχεδίου είναι μεν απαραίτητες, αλλά δεν μπορούν να υποκαταστήσουν τη σημασία της ορθής σχεδίασης του αρχαιολογικού πεδίου. Οι μετρήσεις που απαιτούνται για τη κατασκευή ενός αρχαιολογικού σχεδίου μπορεί να γίνουν με εμπειρικές μεθόδους από τους ίδιους τους αρχαιολόγους ή από τοπογράφους.

Δείτε επίσης 

Αρχιτεκτονικό σχέδιο
Ηλεκτρομηχανολογικό σχέδιο
Μηχανολογικό σχέδιο
Τοπογραφικό σχέδιο

Αρχαιολογικές μέθοδοι
Σχέδιο
Τεχνικό σχέδιο
Πληροφοριακά γραφήματα
Dr. Alban

Ο Dr. Alban (26 Αυγούστου 1957) είναι Νιγηριανός μουσικός και παραγωγός.

Γεννήθηκε στη Νιγηρία ως Alban Nwapa και σπούδασε οδοντιατρική στη Σουηδία. Αργότερα έγινε DJ στο κλαμπ "Alphabet Street" της Στοκχόλμης. Με το τραγούδι It's my life (1992) έκανε επιτυχία διεθνώς.

Δισκογραφία 

Albums :

 1990 - Hello Africa
 1992 - One Love
 1993 - Hello Africa (Second Edition)
 1994 - Look Who's Talking
 1996 - Born In Africa
 1997 - The Very Best Of 1990 - 1997
 1997 - I Believe
 2000 - Prescription

Διάσημες επιτυχίες :

 1990 - Hello Africa
 1990 - No Coke
 1992 - It's My Life
 1993 - Sing Hallelujah!
 1994 - Look Whos Talking
 1995 - This Time Im free
 1997 - Mr. Dj
 2001 - Because Of You

Παραπομπές

Εξωτερικοί σύνδεσμοι 
 http://www.dralban.net/ - Επίσημος ιστότοπος.

Ποπ μουσικοί
Νιγηριανοί
Σουηδοί καλλιτέχνες
Eurodance μουσικοί
Ξύλινα πνευστά της συμφωνικής ορχήστρας

Τα ξύλινα πνευστά είναι ομάδα πνευστών μουσικών οργάνων και ως όρος χρησιμοποιείται στο πλαίσιο της συμφωνικής ορχήστρας καθώς και σε άλλα μουσικά σύνολα. Ονομάζονται έτσι όχι απαραίτητα επειδή είναι φτιαγμένα από ξύλο αλλά κυρίως διότι είτε κατασκευάζονταν παραδοσιακά από ξύλο (π.χ. φλάουτο), είτε επειδή ο ήχος τους συγγενεύει με τον ήχο των ξύλινων πνευστών.

Τα ξύλινα πνευστά θεωρούνται από τα παλαιότερα γνωστά μουσικά όργανα. Τα πρώτα ευρήματα, που χρονολογούνται από την παλαιολιθική εποχή (περίπου 20.000 π.Χ.), είναι ορισμένα πρωτόγονα φλάουτα, φτιαγμένα από κούφια κόκκαλα μεγάλων ζώων. Είχαν μία μόνο οπή και παρήγαγαν ένα μοναδικό ήχο (όπως ακριβώς συμβαίνει όταν φυσάμε στο στόμιο ενός μπουκαλιού).

Η συμφωνική ορχήστρα περιλαμβάνει φλάουτα και πίκολο, όμποε και αγγλικό κόρνο, κλαρινέτα και μπάσο κλαρινέτο, φαγκότα και κόντρα φαγκότο. Μερικές φορές συμπεριλαμβάνεται στην ορχήστρα και το σαξόφωνο.

Σε όλα τα πνευστά όργανα, για να παραχθεί ένας ήχος, πρέπει η στήλη του αέρα που περιέχεται μέσα στο σωλήνα του οργάνου να τεθεί σε παλμική κίνηση, να δημιουργηθούν δηλαδή μέσα στο σωλήνα κύματα από αέρα. Αυτά τα κύματα αέρα, στα ξύλινα πνευστά, δημιουργούνται με διαφορετικούς τρόπους.

Τα ξύλινα πνευστά χωρίζονται στις εξής κατηγορίες:
 Στα πνευστά με απλό επιστόμιο:
 Φλάουτο (σε διάφορες τονικότητες)
 Πίκολο

 Στα πνευστά με μονή γλωττίδα:
 Κλαρινέτο (σε διάφορες τονικότητες)
 Μπάσο κλαρινέτο
 Σαξόφωνο (σε διάφορες τονικότητες)

 Στα πνευστά με διπλή γλωττίδα:
 Όμποε
 Αγγλικό κόρνο
 Φαγκότο

Ξύλινα πνευστά μουσικά όργανα
Αερόφωνα
Νουούκ

Η Νουούκ (Το Ακρωτήρι) (δανικά: Godthåb το οποίο μεταφράζεται ως Καλή Ελπίδα) είναι η πρωτεύουσα και μεγαλύτερη πόλη της αυτοκυβερνώμενης δανικής περιοχής της Γροιλανδίας.

Η πόλη ιδρύθηκε το 1728 από τον Νορβηγό ιεραπόστολο Χανς Εγκέντε (Hans Egede) και στην οποία δόθηκε το όνομα Γκόντχομπ (Godthåb). Την εποχή αυτή η Γροιλανδία ήταν νορβηγική αποικία υπαγόμενη στο Στέμμα.

Ωστόσο, το μέρος έχει μια μεγάλη ιστορία κατοίκισης απο Βίκινγκ εξερευνητές από το 10ο αιώνα και μετά, από Ινουίτ στη συνέχεια και από Ινουίτ και Δανούς σήμερα. Βρίσκεται στο στόμιο του πορθμού Γκοντχααμπσφιόρντεν (Godthåbsfjorden) στη δυτική ακτή της Γροιλανδίας, περίπου 240 χλμ. νοτίως του Αρκτικού Κύκλου και διαθέτει πληθυσμό 17.316 κατοίκων (01/01/2016). Τοποθετείται 60°14' Βόρεια και 44°7' Δυτικά.

Η πόλη είναι γνωστή ως Godthåb στου Δανούς κατοίκους του, αν και μετά την ενεργοποίηση της αυτοδιάθεσης το 1979, η επίσημη ονομασία της πόλης είναι το γροιλανδικό όνομα Νουούκ. Είναι η έδρα της κυβέρνησης για την κοινότητα του Νουούκ, που περικλείει περίπου 100.000 τετραγωνικά χιλιόμετρα της Γροιλανδίας.

Το Νουούκ είναι η έδρα και του Πανεπιστημίου της Γροιλανδίας (Ilisimatusarfik). Η Air Greenland εξυπηρετεί τις αεροπορικές υπηρεσίες του Νουούκ.

Εξωτερικοί σύνδεσμοι 

 Επίσημη ιστοσελίδα της πόλης του Νουούκ 
 

Γροιλανδία
Πρωτεύουσες της Βόρειας Αμερικής
Κέφλαβικ

Το Κέφλαβικ (ισλ. Keflavík: προφέρεται [ˈcʰɛplaˌviːk], ἠ περίπου «Κέπλαβικ») είναι η τρίτη μεγαλύτερη πόλη της Ισλανδίας μετά το Ρέικιαβικ και το Άκουρεϊρι. Είναι η πρωτεύουσα της Νότιας Χερσονήσου. Έχει πληθυσμό 8.169 κατοίκους (2009). Μαζί με το Νιάρδβικ (Njarðvík) και το Χάφνιρ (Hafnir) αποτελoύν το δήμο του Ρέικιανεσμπαιρ (Reykjanesbaer). Στην πόλη μέχρι το 2006 έδρευε σημαντική βάση του ΝΑΤΟ.

Ιδρύθηκε τον 16ο αιώνα και αναπτύχθηκε εξαιτίας της αλιείας και της αλιευτικής βιομηχανίας. Αργότερα η ανάπτυξη της πόλης δέχθηκε ώθηση από τον τουρισμό και το Διεθνές Αεροδρόμιο Κέφλαβικ κατασκευασμένο από τις ΗΠΑ τη δεκαετία του '40. Στο αεροδρόμιο εδρεύει και η νατοϊκή στρατιωτική βάση . 

Κατά τη διάρκεια του Β'Παγκοσμίου Πολέμου και του Ψυχρού Πολέμου, η βάση διαδραμάτισε σημαντικό ρόλο στον έλεγχο της θαλάσσιας και υποθαλάσσιας κίνησης από την Νορβηγική και Γροιλανδική θάλασσα στον Ατλαντικό ωκεανό. Ωστόσο, μετά την κατάρρευση της Σοβιετικής Ένωσης ο ρόλος της βάσης έχει τεθεί υπό αμφισβήτηση καθώς ελαχιστοποιήθηκε η απειλή υποβρυχίων που διασχίζουν τη Βόρεια Θάλασσα προς τον Ατλαντικό . 

Στην Ισλανδία η πόλη είναι γνωστή και ως πλούσια πηγή μουσικών στις δεκαετίες του '60 και '70, και γι' αυτό είναι γνωστή και ως "bítlabærinn" ή "Η Μπιτλ Πόλη".

Εξωτερικοί σύνδεσμοι 

 Reykjanesbær - εικόνες από το islandsmyndir.is

Πόλεις της Ισλανδίας
Κόζι Μουροφούσι

Ο Κόζι Μουροφούσι (, 8 Οκτωβρίου 1974) είναι Ιάπωνας σφυροβόλος, χρυσός Ολυμπιονίκης στην Ολυμπιάδα της Αθήνας.

Βιογραφία 
Γεννήθηκε στις 8 Οκτωβρίου 1974 στην πόλη Νουμάζου, της επαρχίας Σιζουόκα. Προέρχεται από οικογένεια με πλούσια παράδοση στο στίβο και ιδιαίτερα στις ρίψεις. Ο πατέρας του, Σιγκενόμπου Μουροφούσι, ήταν πέντε φορές πρωταθλητής Ασίας και δώδεκα φορές πρωταθλητής Ιαπωνίας στη σφυροβολία. Η μητέρα του, η Ρουμάνα Σεραφίνα Μόριτζ, ήταν αθλήτρια του ακοντισμού, ενώ η μικρή αδερφή του, Γιούκα, είναι κάτοχος του εθνικού ρεκόρ στη δισκοβολία και στη σφυροβολία γυναικών.

Άρχισε να ασχολείται με το στίβο σε ηλικία 10 ετών. Επέλεξε τη σφυροβολία στο Γυμνάσιο, και αργότερα πιο συστηματικά στη Γυμναστική Ακαδημία, έχοντας ως πρότυπο και πρώτο του δάσκαλο τον πατέρα του. Η πρώτη του διάκριση ήρθε το 1994, όταν κατέλαβε τη δεύτερη θέση στους Πανασιατικούς Αγώνες στη Χιροσίμα. Από το 1995 είναι μόνιμος πρωταθλητής στην Ιαπωνία έως πρόσφατα, το 2013. Τον Απρίλιο του 1998 πετυχαίνοντας επίδοση 76,65 μέτρων κατέρριψε το ρεκόρ Ιαπωνίας που κατείχε ο πατέρας του για 14 χρόνια. Δύο χρόνια αργότερα έγινε ο πρώτος σφυροβόλος από την Ασία που ξεπέρασε το φράγμα των 80 μέτρων. Συνολικά έχει βελτιώσει το ρεκόρ Ιαπωνίας 18 φορές.

Η διεθνής αναγνώριση για τον Μουροφούσι ήρθε το 2001, όταν κατέκτησε το ασημένιο μετάλλιο στο Παγκόσμιο Πρωτάθλημα ανοικτού στίβου του στο Έντμοτον του Καναδά. Δύο χρόνια αργότερα, στο Παγκόσμιο Πρωτάθλημα του 2003, στο Παρίσι κατέλαβε την τρίτη θέση. Η μεγαλύτερη όμως διάκριση στην καριέρα του ήρθε όταν αναδείχτηκε χρυσός ολυμπιονίκης το 2004 στην Αθήνα, αν και δεν πρώτευσε στον αγώνα, μετά την ακύρωση του νικητή, Ούγγρου Άντριαν Αννούς, λόγω χρήσης απαγορευμένων ουσιών. Το 2011 κατέκτησε το χρυσό μετάλλιο στο Παγκόσμιο Πρωτάθλημα στο Νταεγού της Κορέας και ένα χρόνο αργότερα το χάλκινο μετάλλιο στους Ολυμπιακούς Αγώνες στο Λονδίνο.

Το ατομικό του ρεκόρ είναι 84,86 μέτρα και το πέτυχε στις 29 Ιουνίου 2003 στην Πράγα και αποτελεί εκτός από εθνικό και ρεκόρ Ασίας. Θεωρείται ένας από τους κορυφαίους σύγχρονους σφυροβόλους. Το ψηλόλιγνο παρουσιαστικό του δεν παραπέμπει σε σφυροβόλο, ωστόσο διακρίνεται για την εξαιρετική τεχνική του και για τη σταθερότητα του σε βολές πάνω από 80 μέτρα.

Παραπομπές

Εξωτερικοί σύνδεσμοι 

 Επίσημη ιστοσελίδα του Κόζι Μουροφούσι
 Στατιστικά στοιχεία στο site της IAAF

Μουροφουσι
Μουροφουσι
Χρυσοί Ολυμπιονίκες του στίβου
Τετραγωνικό χιλιόμετρο

Το τετραγωνικό χιλιόμετρο (km2) είναι μονάδα μέτρησης εμβαδού. Ορίζεται ως το εμβαδό ενός τετραγώνου, η κάθε πλευρά του οποίου έχει μήκος χίλια μέτρα. Χρησιμοποιείται συνήθως για μέτρηση μεγάλων επιφανειών, κυρίως γεωγραφικών (π.χ. χώρες, νησιά, δασικές ή σπανιότερα θαλάσσιες εκτάσεις, λίμνες, παγόβουνα, λεκάνες απορροής ποταμών, έρημοι, μεγάλοι ανοιχτοί χώροι). Το διεθνές σύμβολό του είναι km2, ενώ σε ελληνικά κείμενα, ιδίως παλαιότερα, απαντά το τ.χλμ..

Ισοδυναμίες 

Ένα τετραγωνικό χιλιόμετρο km² ισοδυναμεί με:
 Εκατό εκτάρια (ha)
 Ένα εκατομμύριο τετραγωνικά μέτρα (m²)
 Χίλια στρέμματα (= δεκάρια)
 0,3861 τετραγωνικά μίλια (1 τετραγωνικό μίλι mi² = 2,59 τετραγωνικά χιλιόμετρα km²)
 247,1 έικρ (ac)

Μονάδες επιφάνειας
Παραγόμενες μονάδες του SI
Αφηρημένη τέχνη

Με τον όρο αφηρημένη τέχνη αναφερόμαστε σε ένα μοντέρνο κίνημα στις εικαστικές τέχνες σύμφωνα με το οποίο αποκλείεται οποιαδήποτε αναφορά στην εξωτερική φυσική πραγματικότητα. Εναλλακτικά, μπορούμε να ορίσουμε ως αφηρημένη την μη παραστατική και μη αντικειμενική τέχνη. Ο ιδρυτής της αφηρημένης τέχνης είναι ο Βασίλι Καντίνσκι.

Χαρακτηριστικά 
Στις αρχές του 20ού αιώνα ο όρος χρησιμοποιήθηκε κατά κύριο λόγο ως αναφορά σε έργα του κυβισμού και του φουτουρισμού, τα οποία προσπάθησαν να περιγράψουν την πραγματικότητα, όχι όμως μέσω της μίμησης ή της πιστής αναπαράστασης των εξωτερικών χαρακτηριστικών της, αλλά με έναν αντισυμβατικό και αφηρημένο τρόπο μέσω των αμετάβλητων εγγενών ιδιοτήτων της. 

Ιστορικά, σημαντικό ρόλο στη διαμόρφωση μιας αφηρημένης αντίληψης γύρω από το καλλιτεχνικό έργο, θεωρείται πως διαδραμάτισε η ανάπτυξη της φωτογραφίας, καθώς κατέστησε σε ένα βαθμό περιττή την πιστή αντιγραφή των αντικειμένων στις υπόλοιπες εικαστικές τέχνες.

Σύγχρονοι καλλιτέχνες, όπως ο Βασίλι Καντίνσκι υποστήριξαν πως σε αντίθεση με τη σύγχρονη επιστήμη, η οποία αποκαλύπτει τον υλικό κόσμο και τη δομή του, ο ρόλος της τέχνης θα έπρεπε να είναι η ανάδειξη του πνευματικού χαρακτήρα της. Ο Καντίνσκι θεωρείται ένας από τους πατέρες της αφηρημένης τέχνης, ενώ επηρέασε σημαντικά και το μεταγενέστερο κίνημα του Αφηρημένου Εξπρεσιονισμού κατά τη δεκαετία του 1950. Όμως η μουσική, ήδη απ'τη γέννησή της, είχε δείξει αυτό το δρόμο. Εκεί μπερδεύτηκε και ο μεγάλος Καντίνσκι προσπαθώντας να συνδυάσει τους ήχους με τα χρώματα, κάτι που μάλλον απέτυχε. Όμως έδωσε μια μεγάλη ιδέα. Η ζωγραφική είχε πλέον το προνόμιο να συμπεριφέρεται χωρίς να είναι υποχρεωμένη να εξηγεί. Η ζωγραφική μπόρεσε να καθίσει στον πολύ κόσμο, που αρχέγονα άκουγε μουσική, και να μην εξαρτάται από την εξουσία. Ακριβώς τόσο αφηρημένη όσο τα γράμματα και οι ήχοι και τόσα άλλα.

Δείτε επίσης 
 Μοντέρνα τέχνη
 Μπαουχάους
 Κυβισμός
 Φουτουρισμός
 Νεοπλαστικισμός
 Γεώργιος Κωστάκης

Παραπομπές

Εξωτερικοί σύνδεσμοι 
 Kρατικο μουσείο σύγχρονης τέχνης στην Θεσσαλονίκη

Μοντέρνα τέχνη
Καλλιτεχνικά ρεύματα
Ζωγραφική
Ευρυδίκη (μυθολογία)

Στην ελληνική μυθολογία, αναφέρονται τέσσερα πρόσωπα με το όνομα Ευρυδίκη.

Εκδοχές

Σύζυγος του Ορφέα 
Η πιο γνωστή ήταν μια γυναίκα – ή νύμφη – με το όνομα Ευρυδίκη, που ήταν σύζυγος του Ορφέα. Ενώ δραπέτευσε από τον Αρισταίο, δαγκώθηκε από ένα φίδι και πέθανε. Αλλόφρων, ο Ορφέας έπαιξε τόσο λυπητερά τραγούδια και τραγούδησε τόσο θρηνητικά, ώστε όλοι οι θεοί και οι νύμφες δάκρυσαν και τον συμβούλευσαν να κατέβει στον κάτω κόσμο. Ο Ορφέας κατέβηκε στον κάτω κόσμο και με τη μουσική του απάλυνε την καρδιά του Άδη και της Περσεφόνης (το μόνο πρόσωπο που τα κατάφερε ποτέ), οι οποίοι συμφώνησαν να επιτρέψουν στην Ευρυδίκη να επιστρέψει μαζί του στη γη. Αλλά η συμφωνία που συνόδευε την απόφαση ήταν πως έπρεπε να περπατά μπροστά από αυτή και να μην κοιτάξει πίσω μέχρι να φτάσει στον πάνω κόσμο. Μέσα στην αγωνία του αθέτησε την υπόσχεση και η Ευρυδίκη εξαφανίστηκε πάλι από τη θέασή του. Η ιστορία με αυτή τη μορφή της ανήκει στην εποχή του Βιργιλίου, ο οποίος πρώτος εισάγει το όνομα του Αρισταίου. Και άλλοι αρχαίοι συγγραφείς, ωστόσο, μιλούν για την επίσκεψη του Ορφέα στον κάτω κόσμο. Σύμφωνα με τον Πλάτωνα οι καταχθόνιοι θεοί του «παρουσίασαν μία εμφάνιση» της Ευρυδίκης. Ο Οβίδιος λέει πως ο θάνατος της Ευρυδίκης δεν προκλήθηκε από τη δραπέτευσή της από τον Αρισταίο, αλλά από τον χορό της με τις Ναϊάδες τη μέρα του γάμου της.

Σύζυγος του Κρέοντα 
Άλλη μια γυναίκα της ελληνικής μυθολογίας με το όνομα Ευρυδίκη είναι η σύζυγος του Κρέοντα, που αυτοκτόνησε όταν έμαθε πως ο γιος της Αίμονας και η αγαπημένη του Αντιγόνη είχαν επίσης αυτοκτονήσει.

Γιαγιά του Περσέα 
Η Ευρυδίκη ήταν επίσης μια γυναίκα της ελληνικής μυθολογίας που παντρεύτηκε τον Ακρίσιο, βασιλιά του Άργους. Υπήρξε μητέρα της Δανάης και γιαγιά του ήρωα Περσέα.

Σύζυγος του Λυκούργου της Νεμέας 
Ως Ευρυδίκη αναφέρεται και η Αμφιθέα, σύζυγος του Λυκούργου, βασιλιά της Νεμέας, και μητέρα του Οφέλτη.

Δείτε επίσης
 Ο αστεροειδής 75 Ευρυδίκη (75 Eurydike), που ανακαλύφθηκε το 1862, πήρε το όνομά του από τη μυθική σύζυγο του Ορφέα.

Εξωτερικοί σύνδεσμοι 
 

Ευρυδικη
Μύθοι της ελληνικής μυθολογίας
Νύμφες της ελληνικής μυθολογίας
Ορφισμός
Ανδρέας Φιλιππίδης

Ο Ανδρέας Φιλιππίδης του Εμμανουήλ (6 Ιανουαρίου 1919 - 8 Ιανουαρίου 1989) ήταν Έλληνας ηθοποιός.

Βιογραφία 
Γεννήθηκε στην Αθήνα το 1919 ως γιος του ηθοποιού του μουσικού θεάτρου Μάνου Φιλιππίδη. Ήταν απόφοιτος της Δραματικής Σχολής του Εθνικού Θεάτρου και τελειόφοιτος της Νομικής Σχολής του Πανεπιστημίου Αθηνών.

Πρωτοβγήκε στη σκηνή το 1943 με τον θίασο της "κυρίας Κατερίνας" στο Παράξενο Ιντερμέτζο του Ο' Νηλ, ενσαρκώνοντας τον ρόλο του Γκόρντον. Έπαιξε κοντά στους Μανωλίδου, Αρώνη, Παππά και Χορν.
Εργάστηκε στο Εθνικό Θέατρο (και μάλιστα σε πρωταγωνιστικούς ρόλους από το 1946 μέχρι το 1957), στο Κρατικό Θέατρο Βορείου Ελλάδος και στο Ελεύθερο Θέατρο, ενώ για μερικά χρόνια διατέλεσε θιασάρχης. Σκηνοθέτησε έργα των Τσέχωφ, Μολιέρου, Ξενόπουλου και άλλων, ενώ για 20 χρόνια διατέλεσε καθηγητής στη Δραματική Σχολή Θεοδοσιάδη.

Έχει εμφανιστεί σε πολλές ελληνικές κινηματογραφικές ταινίες. Έχει επίσης καταγράψει αρκετές συνεργασίες με το ραδιόφωνο και την τηλεόραση. Μεταδικτατορικά εξελέγη αντιπρόεδρος του Σωματείου Ελλήνων Ηθοποιών.

Ο Φιλιππίδης υπήρξε πολύ καλός σκακιστής και αναδείχθηκε πρωταθλητής στο Πρώτο Σκακιστικό Πρωτάθλημα Ελλήνων Ηθοποιών, που διοργανώθηκε το 1973 στον χώρο του θεάτρου «Άλφα» υπό τον συντονισμό του ηθοποιού Στέφανου Ληναίου. Το 1987 ο Φιλιππίδης παρουσίασε στην ΕΡΤ2 την "Τυχερή σκακιέρα", ένα βραχύβιο τηλεπαιχνίδι με θέμα το σκάκι, που όμως δεν είχε απήχηση και διακόπηκε μετά από έξι μόλις επεισόδια. Συντονιστής της εκπομπής ήταν ο γνωστός σκακιστής Τριαντάφυλλος Σιαπέρας, σκηνοθέτης ο Άγγελος Σιδεράτος και συμπαρουσιάστρια του Φιλιππίδη η επίσης ηθοποιός Τζένη Δανιά.

Υπήρξε σύζυγος της ηθοποιού Δέσπως Διαμαντίδου με την οποία παντρεύτηκαν τη δεκαετία του '40 και απέκτησαν έναν γιο, τον Μάριο, ενώ σε δεύτερο γάμο νυμφεύτηκε το 1957 την τότε μαθήτριά του στο Θεάτρου Τέχνης Λίλλη Παπαγιάννη, με την οποία νωρίτερα εκείνη τη χρονιά είχαν γνωριστεί και ερωτευθεί κεραυνοβόλα και η οποία παρέμεινε σύντροφός του ως το τέλος. Ο Ανδρέας Φιλιππίδης απεβίωσε στις 8 Ιανουαρίου 1989 σε ηλικία 70 ετών και κηδεύτηκε στο Δημοτικό Κοιμητήριο Ζωγράφου. Οι δύο σύζυγοι του Ανδρέα Φιλιππίδη παρέμειναν στενές φίλες ως τον θάνατο της Διαμαντίδου το 2004. Η Δέσπω Διαμαντίδου σε ένδειξη της βαθειάς εκτίμησης που του είχε, δεν άλλαξε ποτέ στο (παλαιό) μητρώο του ΣΕΗ το επώνυμό του, με το οποίο ήταν καταχωρημένη από το 1942.

Φιλμογραφία

Τηλεοπτικές σειρές

Θεατρικές παραστάσεις 
Κατάλογος βασικών πληροφοριών θεατρικών παραστάσεων στις οποίες συμμετείχε ο Φιλιππίδης, ως ηθοποιός.

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου.

Πηγές 
 Who's Who 1979 σ. 722
 Ο Ανδρέας Φιλιππίδης στη «Μηχανή του χρόνου»

Εξωτερικοί Σύνδεσμοι 
Cine.gr 
imdb

Παραπομπές 

Έλληνες άνδρες ηθοποιοί κινηματογράφου
Έλληνες άνδρες ηθοποιοί τηλεόρασης
Έλληνες άνδρες ηθοποιοί θεάτρου
Έλληνες σκηνοθέτες θεάτρου
Έλληνες σκακιστές
Έλληνες άνδρες ηθοποιοί ραδιοφώνου
Καθηγητές της Δραματικής Σχολής του Εθνικού Θεάτρου
Αθηνόδωρος Βυζαντίου

Ο Αθηνόδωρος διετέλεσε επίσκοπος Βυζαντίου για τέσσερα έτη (144 – 148).

Στους πατριαρχικούς καταλόγους του Πατριάρχη Νικηφόρου και του Νικηφόρου Καλλίστου ονομάζεται Αθηνόδωρος, ενώ σε άλλους καταλόγους συναντάται ως Αθηνογένης. Κατά την αρχιερατεία του κυβερνούσε την πόλη ο τύραννος Ζεύξιππος, και παρατηρήθηκε ιδιαίτερη αύξηση του χριστιανικού πληθυσμού. Τότε ο Επίσκοπος Αθηνόδωρος εγκαταλείποντας την Αργυρούπολη έχτισε δεύτερο επισκοπικό ναό, πιθανώς και οίκο επισκοπικό, στην περιοχή του Ελαιώνα. Τον ναό αυτό ο Μέγας Κωνσταντίνος τον ανοικοδόμησε μεγαλοπρεπή, επιθυμώντας να ταφεί σε αυτόν, αλλά επειδή κρίθηκε ότι τα σώματα των αυτοκρατόρων δε θα έπρεπε να θάπτονται εκτός της πόλης του Βυζαντίου, ορίσθηκε άλλος τόπος για την ταφή τους, ο δε ναός εκείνος αφιερώθηκε στη μνήμη των αγίων επτά παίδων Μακκαβαίων και Ελεαζάρου του διδασκάλου τους.

Από την εποχή του Αθηνοδώρου ή Αθηνογένους οι Επίσκοποι κατοικούσαν και ιερουργούσαν στο νέο επισκοπικό ναό, του Ελαιώνος ή Ελαίας.

Παραπομπές

Πηγές
 

Αθηνοδωρος
Επίσκοποι του 2ου αιώνα
Κρουστά της συμφωνικής ορχήστρας

Τα λαλαλαλαλ
κρουστά όργανα της Συμφωνικής Ορχήστρας με την ευρύτερη χρήση είναι:
Τύμπανο
Κύμβαλα ή πιάτα
Ξυλόφωνο
Γκραν κάσα
Τρίγωνο  
Πλήθος άλλων κρουστών που χρησιμοποιούνται κατά περίσταση

Στα παραπάνω μπορεί να προστεθεί και η τσελέστα. Πρόκειται στην πραγματικότητα για πληκτροφόρο όργανο που μοιάζει με το πιάνο, ωστόσο ο ήχος του μοιάζει με αυτόν του μεταλλόφωνου.

Το τύμπανο αποτελεί το μοναδικό ίσως κρουστό όργανο που είναι παρόν σχεδόν σε όλες τις μορφές ορχηστρικής μουσικής. Στη συμφωνική ορχήστρα, τα τύμπανα παίζονται από έναν ειδικό εκτελεστή, ο οποίος συνήθως δεν συμμετέχει στην εκτέλεση κάποιου άλλου κρουστού. Διαφορετικά, είναι σύνηθες ένας εκτελεστής κρουστών, κατά τη διάρκεια του μουσικού έργου, να εναλάσει και διαφορετικά κρουστά όργανα. Η ομάδα των κρουστών έχει τις περισσότερες φορές έναν εκτελεστή για τα τύμπανα και τουλάχιστον άλλους τρεις για το σύνολο των υπολοίπων κρουστών. Ωστόσο, ο αριθμός των εκτελεστών κρουστών δεν είναι γενικά αυστηρα καθορισμένος και σε μεγάλο βαθμό εξαρτάται από τις απαιτήσεις του μουσικού έργου.

Ο ρόλος των κρουστών στη συμφωνική ορχήστρα είναι κατά κύριο λόγο η ενίσχυση της δυναμικής και ο τονισμός του ρυθμού της μουσικής.

Δείτε επίσης
Τα έγχορδα της συμφωνικής ορχήστρας
Τα ξύλινα πνευστά της συμφωνικής ορχήστρας
Τα χάλκινα πνευστά της συμφωνικής ορχήστρας
Έγχορδα της συμφωνικής ορχήστρας

Τα έγχορδα όργανα της Συμφωνικής ορχήστρας αποτελούν ίσως το βασικότερο τμήμα της. Οι σύγχρονες ορχήστρες έχουν ως κυρίως σώμα την οικογένεια των εγχόρδων με δοξάρι. Αυτά χωρίζονται σε πέντε διαφορετικές ομάδες:
Βιολιά—διακρίνονται περαιτέρω σε πρώτα και δεύτερα βιολιά
Βιόλες
Βιολοντσέλλα
Κόντρα-μπάσα

Ο αριθμός των εκτελεστών των οργάνων δεν είναι αυστηρά καθορισμένος και εξαρτάται από τις απαιτήσεις της μουσικής σύνθεσης. Ωστόσο, συγκεκριμένες αναλογίες πιστεύεται ότι οδηγούν σε έναν καλύτερα ισορροπημένο ήχο της ορχήστρας. Μια τυπική συμφωνική ορχήστρα μπορεί να περιέχει 16 πρώτα βιολιά, 14 δεύτερα βιολιά, 12 βιόλες, 10 τσέλλα και 8 κοντρα-μπάσσα. Οι μουσικοί κάθε ομάδας εγχόρδων εκτελούν άλλοτε το ίδιο μέρος, τις ίδιες δηλαδή νότες, εκτός από περιπτώσεις που ο συνθέτης ορίζει διαφορετικά. 

Στα έγχορδα της ορχήστρας συγκαταλέγονται επίσης οι άρπες καθώς και το πιάνο, όποτε αυτό χρησιμοποιείται ως ορχηστρικό όργανο.

Τεχνικές

Βιμπράτο

Βιμπράτο ονομάζεται μια ελάχιστα αισθητή διακύμανση στο ύψος της νότας. Η κίνηση αυτή δημιουργείται όταν ένας μουσικός εγχόρδων πιάνει μια νότα με το δάχτυλο του αριστερού χεριού και σύρει το δοξάρι με το δεξιό, αλλά δεν αφήνει το δάχτυλο του στην ίδια θέση όσο παίζεται η νότα αυτή. Αντί αυτού, κινεί ελαφρά πάνω-κάτω το δάχτυλο του αριστερού χεριού του πάνω στη χορδή δημιουργώντας μία από τις ευρέως χρησιμοποιούμενες τεχνικές στο παίξιμο των εγχόρδων. Συνήθως, όσο πιο αισθαντική είναι η μουσική και όσο μεγαλύτερης διάρκειας είναι οι νότες, τόσο περισσότερο χρησιμοποιείται το βιμπράτο.

Πιτσικάτο

Πιτσικάτο ονομάζεται ένας τρόπος να παιχτεί το έγχορδο όργανο χωρίς να χρησιμοποιηθεί καθόλου δοξάρι. Όταν σε μία παρτιρούρα είναι σημειωμένη η ένδειξη pizz τότε ο μουσικός αφήνει το δοξάρι και τραβά τις χορδές του οργάνου με τα δάχτυλά του. Τα μουσικά περάσματα με την τεχνική αυτή μπορεί να είναι σύντομα, αλλά μπορεί είναι και ολόκληρες μελωδίες.

Ελεύθερο δοξάρι

Κατά την εκτέλεση ενός μουσικού έργου, η κίνηση του δοξαριού μπορεί να γίνει σε μία ή δύο κατευθύνσεις, πάνω ή κάτω. Για τους μουσικούς των εγχόρδων, η απόφαση της κατεύθυνσης της κίνησης αλλά και του σημείου του δοξαριού που θα ακουμπά στις χορδές, είναι κάτι που αποφασίζεται με βάση την καλύτερη απόδοση του μουσικού περάσματος. Για παράδειγμα, η απόδοση ενός ανάλαφρου ήχου επιτυγχάνεται με το παίξιμο κοντά στο άκρο του δοξαριού ενώ ένας δυνατός, βαρύς ήχος χρειάζεται να παιχτεί πιο κοντά στη λαβή του δοξαριού. Κάποια σημάδια της μουσικής σημειογραφίας επάνω στις παρτιτούρες, καθορίζουν την κατεύθυνση του δοξαριού ξεχωριστά για καθεμία νότα κάθε μουσικού κομματιού της συναυλίας.
Η απόφαση των διαφόρων μαέστρων για την χρησιμοποίηση ελεύθερων κινήσεων στα δοξάρια είναι κάτι που σχετίζεται με τα πλεονεκτήματα ή τα μειονεκτήματα αυτών: από τη μία, οι ελεύθερες κινήσεις δημιουργούν συχνά ένα πλούσιο, γεμάτο ήχο, ενώ από την άλλη, οι ομοιόμορφες κινήσεις επιτρέπουν περισσότερη ομοιογένεια στην ερμηνεία και αποφυγή της χαοτικής εικόνας των δοξαριών που κινούνται σε τυχαίες κατευθύνσεις.

Δείτε επίσης
Τα ξύλινα πνευστά της συμφωνικής ορχήστρας
Τα χάλκινα πνευστά της συμφωνικής ορχήστρας
Τα κρουστά της συμφωνικής ορχήστρας
Ανακάλυψη

Η ανακάλυψη είναι η εύρεση και για πρώτη φορά χρήση ή διατύπωση κάποιου προϋπάρχοντος πράγματος. Αντιδιαστέλλεται με την εφεύρεση, η οποία είναι η επινόηση μη προϋπάρχοντος. Είναι συνήθως τυχαία, αλλά πολύ σημαντικά για τη ζωή και τον πολιτισμό, ευρήματα του ανθρώπου π.χ. η ανακάλυψη της Αμερικής ή εξωτερικά ερεθίσματα που γονιμοποιούνται θετικά στον ανθρώπινο νου π.χ. η ανακάλυψη της αρχής της ανώσεως από τον Αρχιμήδη.

Σημαντικές ανακαλύψεις για την εξέλιξη του πολιτισμού υπήρξαν η γραφή, ο ηλεκτρισμός, το πετρέλαιο και η πενικιλίνη. (Βλέπε και στο λήμμα "εφευρέσεις").

Εξωτερικοί σύνδεσμοι 

Εφευρέσεις και Ανακαλύψεις

Μάθηση
Γνώση
Βούλα Ζουμπουλάκη

Η Βούλα Ζουμπουλάκη (Κάιρο, 24 Σεπτεμβρίου 1924 - Αθήνα, 7 Σεπτεμβρίου 2015) ήταν Ελληνίδα ηθοποιός, σύζυγος του Δημήτρη Μυράτ (νυμφ. 1951).

Βιογραφία 
Σπούδασε στη Δραματική Σχολή του Εθνικού Θεάτρου, στη Σχολή Μονωδίας του Εθνικού Ωδείου, στη Νομική Σχολή του Πανεπιστημίου Αθηνών.

Εμφανίστηκε στην Εθνική Λυρική Σκηνή το 1952 και δύο χρόνια αργότερα στην πρόζα. Πρωταγωνίστησε : «Το σπίτι της Μπερνάρντα Άλμπα» (Φεδερίκο Γκαρθία Λόρκα), «Απόψε αυτοσχεδιάζουμε» (Λουίτζι Πιραντέλλο), «Ρέκβιεμ για μια μοναχή» (Γουίλιαμ Φώκνερ), «Λυσσασμένη γάτα» (Τένεσι Ουίλιαμς) κ.ά.

To 1955, μετά από πρόταση της φίλης της Μελίνας Μερκούρη, εμφανίστηκε στην ταινία Στέλλα παίζοντας το ρόλο της «Αννέτας» και τραγουδώντας το τραγούδι «Εφτά τραγούδια θα σου πω». Είχε λάβει μέρος στο Διεθνές Φεστιβάλ Θεάτρου στη Λισαβόνα το 1964 και στο Φεστιβάλ Κινηματογράφου Θεσσαλονίκης το 1966.

Διακρίσεις 
Τιμήθηκε με το Α΄ Βραβείο Φεστιβάλ Λισαβόνας (1964), Α΄ Έπαθλο Μαρίκας Κοτοπούλη (καλύτερης ηθοποιού) το 1961, Β΄ Έπαθλο Μαρίκας Κοτοπούλη το 1965, Α΄ Βραβείο ηθοποιίας στο Φεστιβάλ Κινηματογράφου Θεσσαλονίκης το 1966 και την ίδια χρονιά της απενεμήθη ο Χρυσός Σταυρός Ευποιίας.

Απεβίωσε από εγκεφαλικό επεισόδιο.

Φιλμογραφία

Τηλεοπτικό θέατρο

Τηλεοπτικές σειρές

Εκπομπές

Παραστασιογραφία 

Συμπληρωματικός πίνακας θεατρικών παραστάσεων στις οποίες έχει παίξει η Β. Ζουμπουλάκη, ως ηθοποιός.

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου

Παραπομπές

Πηγές
Who's Who 1979 σ. 199

Έλληνες της Αιγύπτου
Χρυσός Σταυρός του Τάγματος της Ευποιίας
Ελληνίδες ηθοποιοί κινηματογράφου
Ελληνίδες ηθοποιοί θεάτρου
Ελληνίδες ηθοποιοί τηλεόρασης
Απόφοιτοι Εθνικού και Καποδιστριακού Πανεπιστημίου Αθηνών
Αίρεση

Ως αίρεση στην Ελληνική γλώσσα, αποδίδεται η έννοια της κατάκτησης και της κατάληψης, εφόσον η λέξη ετυμολογείται από το ρήμα αιρέω. Αν ετυμολογείται από το αιρέομαι, τότε στα πλαίσια της αρχαίας ελληνικής γραμματείας σημαίνει το εκλέγειν, το δικαίωμα εκλογής, την ελεύθερη σκέψη, την ελεύθερη βούληση την ελεύθερη επιλογή, τη φιλοσοφική και τη θρησκευτική αίρεση. Ως αιρετικός νοείται εκείνος που είναι ικανός να εκλέγει, που δεν υιοθετεί τις παραδεδομένες αντιλήψεις και ιδέες. Σύμφωνα με τη σύγχρονη έννοια του όρου -εκείνος δηλαδή που στην αρχαιότητα αποκαλείτο αιρετιστής- είναι ο οπαδός, μιμητής ή εκείνος που ανήκει κυρίως σε θρησκευτική και δευτερευόντως σε ό,τι έχει χαρακτηρισθεί ως επιστημονική αίρεση. Οι αιρέσεις ως παρεκκλίσεις, αποσχίσεις από την βασική αρχή είναι δυνατόν να ταξινομηθούν σε επιστημονικές, ιδεολογικές και θρησκευτικές.

Ιστορία 
Η ανθρώπινη ιστορία βρίθει αιρετικών ιδεών και απόψεων που άλλοτε λειτούργησαν ως κινητήριος μοχλός εξελικτικών διαδικασιών και άλλοτε αποδείχθηκαν αναληθείς. Αναμφίβολα υπό την οπτική γωνία της αρχαίας ελληνικής γραμματείας αιρετικός υπήρξε ο Σωκράτης ως άνθρωπος που αμφισβήτησε τις παραδεδομένες αξίες της εποχής του, αιρετικοί οι επιστήμονες που αμφισβήτησαν τις παραδεδομένες επιστημονικές αξίες της εποχής τους (βλ. Γαλιλαίος), αιρετικοί οι θρησκευτικοί ηγέτες που αμφισβήτησαν το status της εποχής τους, παραδίδοντας στην ανθρωπότητα νέες πίστεις. Οι νέες αυτές αλήθειες διαμόρφωσαν διαφορετικές  καθιερωμένες αξίες γύρω από τις οποίες χτίστηκε κομμάτι-κομμάτι το διανοητικό και πρακτικό πλαίσιο του ανθρώπινου πολιτισμού. Υπό την οπτική γωνία της θρησκευτικής αντίληψης για την αίρεση, αιρετικοί είναι όσοι αμφισβητούν ό,τι εννοείται ως καθιερωμένο δόγμα

Βιβλιογραφία 

 Θ. Πελεγρίνης, Λεξικό της Φιλοσοφίας, Ελληνικά Γράμματα, (Αθήνα 2004)

Φιλοσοφικές έννοιες
Θρησκευτικό δίκαιο
Θρησκευτική ορολογία
Εναντίωση
Ομοταξία

Η ομοταξία (λατ.: Classis = κλάση) είναι μία από τις ταξινομικές βαθμίδες όπου τοποθετούνται οι ταξινομικές μονάδες στα οποία ομαδοποιούνται οι οργανισμοί. Η θέση της ομοταξίας στο ιεραρχικό σύστημα ταξινόμησης των οργανισμών (βλέπε Συστηματική ταξινόμηση) βρίσκεται κάτω από τη συνομοταξία και πάνω από την τάξη. Υπάρχει δυνατότητα να υποδιαιρεθεί περαιτέρω (π.χ. υφομοταξία (subclassis) και ανθυφομοταξία (infraclassis)) αν θεωρηθεί από τον ταξινομικό αναγκαίο.

Ταξινομία
Βοτανολογική ονοματολογία
Ταξινομία φυτών
Φιλελεύθερος φεμινισμός

Ο φιλελεύθερος φεμινισμός είναι μια μορφή φεμινισμού που υποστηρίζει πως η ισότητα των γυναικών μπορεί να επιτευχθεί με νόμιμα μέσα και κοινωνικές μεταρρυθμίσεις, και πως οι άντρες ως ομάδα δεν πρέπει να αντικρουστούν. 

Με τα σημερινά στάνταρ ο φιλελεύθερος φεμινισμός είναι μια κάπως συντηρητική μορφή φεμινισμού, αν και έχει τις ρίζες του παραδοσιακά στον φιλελευθερισμό. Ο φιλελεύθερος φεμινισμός τείνει προς μια ισότητα ομοιότητας με τους άντρες (όχι ένας φεμινισμός διαφορών).

Ο φιλελεύθερος φεμινισμός κατανοεί την πολιτική υπό ατομιστικούς όρους και στοχεύει στην μεταρρύθμιση παρόντων “φιλελεύθερων” πρακτικών στην κοινωνία, παρά στην υποστήριξη μιας συλλήβδην επαναστατικής αλλαγής. Οι φεμινιστές συγγραφείς που συνδέθηκαν με την παράδοση αυτή είναι μεταξύ άλλων οι Μαίρη Γουόλστονκραφτ, Τζον Στιούαρτ Μιλ και η φεμινίστρια δευτέρου κύματος Μπέττυ Φρίνταν.

Απόψεις των φιλελεύθερων φεμινιστών 

Οι φιλελεύθεροι φεμινιστές τείνουν προς την υποστήριξη της νομιμοποίησης των γάμων ατόμων ιδίου φύλου, καθώς και της πολυγαμίας (που περιλαμβάνει την πολυγυνία και την πολυανδρία). Η άποψή τους είναι πως η κυβέρνηση δεν έχει κανένα δικαίωμα να ορίζει ποιο είδος ομόφωνης σχέσης θα συνάψουν οι πολίτες. 

Οι φιλελεύθεροι φεμινιστές τείνουν να είναι επίσης υπέρ της επιλογής όσον αφορά στις συζητήσεις για την έκτρωση. Ένα κοινό επιχείρημα που δίνεται γι´αυτή τη θέση είναι πως κάθε άτομο πρέπει να έχει τον έλεγχο του σώματός του, και αυτό τους δίνει το δικαίωμα να παίρνουν ιατρικές αποφάσεις. 

Εξαιτίας της προσέγγισης αυτής στην αυτοδιάθεση, οι φιλελεύθεροι φεμινιστές τείνουν να υποστηρίζουν την νομιμοποίηση ή αποποινικοποίηση της πορνείας, θέση που συχνά αντικρούεται από ριζοσπαστικούς φεμινιστές και από το θρησκευτικό δικαίωμα. Οι φιλελεύθεροι φεμινιστές τείνουν να βλέπουν την ποινικοποίηση της πορνείας ως μία νομοθετική πράξη βασισμένη στον πατριαρχικό έλεγχο επί των προσωπικών και επιχειρηματικών υποθέσεων των γυναικών, και γι´αυτό καταπιεστική.

Πηγές της ανισότητας φύλων 

Οι φιλελεύθεροι φεμινιστές βλέπουν τα παρακάτω ως πηγές της ανισότητας των φύλων:

 Στερεοτυποποίηση με βάση το φύλο και υποτίμηση των γυναικών
 Διαχωρισμός της εργασίας σε γυναικείες δουλειές και αντρικές δουλειές
 Χαμηλοί μισθοί για την γυναικεία εργασία
 Περιορισμένη είσοδος σε αρχηγικές θέσεις
 Έλλειψη οικονομικής παιδικής περίθαλψης για μητέρες που δουλεύουν εκτός οικίας
 Εμπόδια στην έκτρωση

Κριτική για τον φιλελεύθερο φεμινισμό 

Οι ριζοσπαστικοί φεμινιστές συχνά αισθάνονται πως η προσέγγιση των φιλελεύθερων φεμινιστών, για απλή δουλειά για περισσότερη ισότητα στην κοινωνία, αποτυγχάνει να εντοπίσει τις ρίζες της πατριαρχίας. Αισθάνονται πως η αρσενική κυριαρχία έχει ριζώσει πολύ βαθειά στην δυτική κοινωνία και για την εξάλειψή της χρειάζονται δραστικές, προσεκτικές και λεπτομερείς προοδευτικές αλλαγές.

Φεμινισμός πρώτου κύματος
Φιλελευθερισμός
Φεμινισμός δευτέρου κύματος